FI Euroopan unionin virallinen lehti C 110/35

Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2018/C 110/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EY) N:o 110/2008 (1) 17 artiklan 7 kohdassa tarkoitetulla tavalla.

TEKNISEN ASIAKIRJAN TÄRKEIMMÄT TIEDOT

”ABSINTHE DE PONTARLIER”

EU-nro: PGI-FR-01870–16.4.2014

1. Nimi

”ABSINTHE DE PONTARLIER”

2. Tislatun alkoholijuoman luokka

”Absinthe de Pontarlier” kuuluu asetuksen (EY) N:o 110/2008 liitteen III luokkaan ”Muut viinat”.

3. Tislatun alkoholijuoman kuvaus, joka sisältää tuotteen fysikaaliset, kemialliset ja/tai aistinvaraiset ominaisuudet

”Absinthe de Pontarlier” on tislattu alkoholijuoma, joka on väriltään vihertävän vaaleankeltainen, kirkas ja ilman sakkaa. Jos juomaan lisätään nautittaessa vettä, se saa norsunluun väriä muistuttavan opaalinvalkoisen sävyn ja muuttuu sameaksi ja läpinäkymättömäksi.

Sille ominaiset aromit tuovat mieleen koiruohon (Artemisia absinthium L.). Nämä aromit ovat hallitsevia muiden ”Absinthe de Pontarlier” -absintin valmistuksessa käytettävien kasvien aromeihin nähden.

Jos tuotetta vanhennetaan puutynnyrissä useiden kuukausien ajan, väristä tulee hiukan tummempi ja kullankeltainen, aniksen maku hälvenee samalla, kun koiruohon maku voimistuu, ja tuotteen maku pehmenee.

Kuluttajille myytävässä tislatussa alkoholijuomassa on vähintään 20 milligrammaa tujonia litraa kohti. Juoman alkoholipitoisuus on vähintään 45 tilavuusprosenttia.

4. Kyseisen maantieteellisen alueen määrittäminen

Koiruoho viljellään ja kuivataan, kasvit maseroidaan, maseroitu aines tislataan, tislattu alkoholijuoma valmistetaan ja juoma pullotetaan Doubs’n departementin seuraavissa kunnissa: Arçon, Bannans, Bonnevaux, Boujailles, Bouverans, Bulle, Chaffois, Chapelle d’Huin, La Cluse-et-Mijoux, Courvières, Dommartin, Dompierre-les-Tilleuls, Doubs, Frasne, Granges-Narboz, Houtaud, Pontarlier, La Rivière-Drugeon, Sainte-Colombe ja Vuillecin.

5. Kuvaus tislatun alkoholijuoman valmistusmenetelmästä

5.1 Koiruohon viljely

Lannoitteiden ja rikkakasvien torjunta-aineiden käyttö on kielletty.

5.2 Koiruohon kuivatus

Koiruoho kuivataan luonnollisesti käyttämättä puhaltimia tai koneellista ilmanvaihtoa suojassa auringonvalolta.

5.3 Maserointi

Alkoholijuoman tislauksessa käytettäviä eri kasveja ja siemeniä maseroidaan maatalousperäisen etyylialkoholin ja veden seoksessa.

Alkoholijuoman värjäyksessä käytettäviä eri kasveja maseroidaan alkoholiliuoksessa.

Kasviuutteiden (myös luontaisten uutteiden) käyttö on kielletty.

Tislausta varten maseroitavan sekoituksen on sisällettävä koiruohon (Artemisia absinthium L.) ja anisruohon (Pimpinella anisum) siemeniä.

Väri-infuusion on sisällettävä silkkimarunaa (Artemisia pontica) ja iisoppia (Hyssopus officinalis).

Sitruunamelissaa (Melissa officinalis), fenkolia (Foeniculum vulgare) ja minttua (Mentha spp.) saa käyttää yhteensä enintään 5 kg yhtä hehtolitraa maseroinnissa käytettävää puhdasta alkoholia kohti.

Muita aromikasveja saa käyttää yhteensä enintään 1 kg:n yhtä hehtolitraa maseroinnissa käytettävää puhdasta alkoholia kohti, lukuun ottamatta tähtianista, jonka käyttö on ehdottomasti kielletty.

5.4 Tislaus

Koiruohon ja anisruohon tislaaminen on pakollista.

Tislauslaitteiston on oltava kuparia, ja sen enimmäisvetoisuus on 3 000 litraa.

Tislaus voidaan tehdä useaan kertaan.

5.5 Värjäys

Värjääminen on pakollista. Edellä 5.4 kohdan mukaisesti tuotettuun tisleeseen lisätään yksinomaan seuraavia aineita:

— värikasveja tai

— 5.3 kohdassa määritelty väri-infuusio, jonka määrä saa olla enintään 2 prosenttia lopputuotteen määrästä.

5.6 Valmistus

Tislauksen jälkeen on kiellettyä lisätä tilavuusprosentteina mitattua alkoholipitoisuutta (esimerkiksi lisäämällä maatalousperäistä etyylialkoholia).

Tislattua alkoholijuomaa voidaan makeuttaa mutta kuitenkin niin, että litrassa lopputuotetta on sokeria enintään 35 grammaa inverttisokerina ilmaistuna.

Tislattua alkoholijuomaa voidaan vanhentaa puutynnyrissä. Maininta alkoholijuoman vanhentamisesta voidaan sisällyttää tuotteen merkintöihin vain, jos tuotetta on vanhennettu vähintään kuusi kuukautta tammitynnyreissä, joiden enimmäisvetoisuus on 600 litraa. Edellä määritellyn vanhentamisajan on oltava yhtäjaksoinen – keskeytyksiksi ei kuitenkaan katsota käsittelytoimenpiteitä, jotka ovat välttämättömiä tuotteiden valmistuksessa.

Tuotteen laimentaminen juomaväkevyyteen, mahdollinen vanhentaminen ja pullottaminen toteutetaan samassa paikassa kuin tuotteen tislaus, jotta voidaan tehostetusti valvoa pakattujen tuotteiden analyyttisia ja aistinvaraisia ominaisuuksia ja siten tarkistaa, että tuotteet vastaavat tuote-eritelmää.

6. Tiedot, joista selviää yhteys maantieteelliseen ympäristöön tai maantieteelliseen alkuperään

6.1 Maantieteellisen alueen erityisyys

6.1.1 Luontoon liittyvät tekijät

Alueella on pinnanmuotoihin, ilmastoon ja maaperään liittyviä ominaispiirteitä: Kyseessä on tasanko, jonka kuohkea pintamaakerros on enintään 30–40 senttimetrin syvyinen. Alueen maaperä on hyvin emäksistä ja koostumukseltaan saven ja liejun sekaista. Maaperä sisältää runsaasti kalkkikiveä, ja sen vedenpidätyskyky on heikko.

Alue sijaitsee 750–900 metrin korkeudessa, joten kesällä sää on kohtuullisen lämmin ja vuoden keskilämpötila on 7–8 °C. Alueen vuotuinen sademäärä on 1 400–1 600 millimetriä; läheiset ylängöt kasvattavat hieman alueen sademäärää.

Pontarlier’n alue soveltuu koiruohon viljelyyn erityisen hyvin.

6.1.2 Inhimilliset tekijät: kahden vuosisadan taitotieto

Useat tekstilähteet, joissa esitellään erityisesti absintin lääkinnällisiä hyötyjä, osoittavat, että absinttia on käytetty Pontarlier’n alueella jo 1700-luvulla.

Majuri Dubied siirsi absinttituotantonsa Sveitsin puolella sijaitsevasta Val-de-Traversista Pontarlier’hen 14. helmikuuta 1805. Sen jälkeen tislaamoiden määrä Pontarlier’ssa ja sen ympäristössä on kasvanut sitä mukaa kuin absintin kulutus on lisääntynyt. Alueella oli 1900-luvun alussa 25 tislaamoa. Vuonna 1907 absinttiteollisuus työllisti arrondissementissa yhteensä yli 3 000 henkilöä. Vuonna 1914 päivittäinen tuotantomäärä oli 66 000 litraa. Lähes kolmannes koko maassa tuotetusta absintista valmistettiin Pontarlier’ssa, joten Pontarlier oli tuolloin absintin valmistuksen pääpaikka.

Pontarlier’n absinttia on 1800-luvun alkupuoliskolta lähtien viety kaikkialle maailmaan (Afrikkaan, Amerikkaan, Kiinaan, jne.). Ajan pariisilainen taidemaailma osallistui erittäin aktiivisesti absinttihuumaan.

Menestyksen myötä markkinoille tulvi erittäin paljon väärennöksiä. Kyseessä olivat laadultaan heikohkot absintit, joita ei ollut tislattu, vaan niitä tuotettiin suuria määriä lisäämällä kasvimaseraattia puhdistamattomaan alkoholiin tai käyttämällä esansseja. Tällaiset juomat sisälsivät runsaasti epäterveellisiä ainesosia, joita tuli niin alkoholista kuin esanssien sisältämistä raskaista öljyistäkin. Nämä tuotteet uhkasivat absintin imagoa, ja sen suojaamiseksi ja Pontarlier’ssa valmistetun absintin maineen hyödyntämiseksi alueen 25 liköörinvalmistajaa ryhtyivät toimiin tehdäkseen näkyväksi absinttiensa alkuperän: vuodesta 1905 alkaen he merkitsivät jokaiseen etikettiin järjestelmällisesti maininnan ”Pontarlier”.

Yleinen syyttäjä Edmond Couleur laati vuonna 1908 parlamentin pyynnöstä selvityksen, jonka nimi oli ”Au pays de l’absinthe” (Editions Société Anonyme d’imprimerie Montbéliardaise). Asiakirjassa hän osoittaa absintin valmistuksen alkuperän sekä juoman historiallisen, ainutlaatuisen ja katkeamattoman yhteyden Pontarlier’hen.

”Absinthe de Pontarlier” -absintin jo vanhasta maineesta todistavat lukuisat viinamerkit, joissa yhdistetään ”Absinthe” ja Pontarlier ja joita on luetteloitu erityisesti Marie-Claude Delahayen kirjoittamissa monilukuisissa teoksissa (muun muassa L’absinthe, L’absinthe, art et histoire ja Promenades autour de l’Absinthe [Musée de l’Absinthe, 95430 Auvers-sur-Oise]).

Haut-Doubs’n koiruohoa toimitettiin 1800-luvun loppuun asti tislaamoille kaikkialla Ranskassa.

Aikana, jona absintti oli kiellettyä, taitotieto ja menetelmät säilyivät anisjuomien tuotannon ansiosta. Siinä hyödynnettiin menetelmiä ja raaka-aineita, joita ennen vuotta 1915 käytettiin absintin tuotannossa.

Päinvastoin kuin pastis, joka on alkoholin sekä anis- ja lakritsiuutteiden seos, Pontarlier’ssa vuodesta 1921 valmistettu anisjuoma on anisruohosta valmistettua tislattua anista, joka tuotetaan tislaamalla neutraalia alkoholia uudelleen yhdessä anisruohon kanssa. Tuona aikana ainakin kolme tislattua anisjuomamerkkiä Pontarlier’ssa viittasi etiketissään alkuperään ”Pontarlier”. Tätä anisjuomaa, jota yleisesti kutsutaan nimellä ”Pont”, tuotettiin Pontarlier’ssa samoissa tiloissa ja käyttämällä samoja raaka-aineita ja menetelmiä kuin käytettiin ennen vuotta 1915 absintin tuotannossa. Ainoastaan juoman reseptiä oli pitänyt muuttaa jättämällä siitä pois koiruoho ja vihreät värikasvit, sillä vuonna 1921 lainsäädännössä edellytettiin, että anisjuomat eivät saa sisältää koiruohoa eivätkä olla väriltään vihreitä. Tätä tislattua anisjuomaa tuotetaan edelleen Pontarlier’ssa.

Koiruohoon pohjautuvat tislatut alkoholijuomat sallittiin uudelleen vuonna 1988, ja siitä lähtien kasvin viljely ja absintin tuotanto keskeytymättömän perinteen mukaisesti ovat uudelleen elpyneet Pontarlier’n alueella.

Pontarlier’ssa on joka vuosi vuodesta 2002 alkaen järjestetty absintille omistettu suuri kulttuurifestivaali, ”Absinthiades”, ja sen yhteydessä kilpailu, joka kokoaa yhteen kaikki Ranskassa kaupan olevat absintit maailmasta (englantilaiset, sveitsiläiset, tšekkiläiset, saksalaiset jne.). Vuosina 2002–2014 ”Absinthe de Pontarlier” -absintit ovat voittaneet 13 kultamitalia sekä kuusi hopeista ja kuusi pronssista mitalia.

Pariisin maatalousnäyttelyn yhteydessä järjestetyssä Concours général agricole -kilpailussa on vuodesta 2012 ollut erityinen kilpailuluokka absintteja varten. Vuosina 2012–2015 ”Absinthe de Pontarlier” -absintit ovat saaneet viisi kultamitalia ja yhden hopea- ja pronssimitalin.

Vuonna 2009 perustettiin ”absinttireitti” (Route de l’absinthe), joka yhdistää Ranskan Pontarlier’n Sveitsin Val-de-Traversiin. Reitillä konkretisoituu absintin syntyhistoria.

6.2 Tuotteen erityisyys

”Absinthe de Pontarlier” on tislattu alkoholijuoma, joka on väriltään vihertävän vaaleankeltainen, kirkas ja ilman sakkaa. Jos juomaan lisätään nautittaessa vettä, se saa norsunluun väriä muistuttavan opaalinvalkoisen sävyn ja muuttuu sameaksi ja läpinäkymättömäksi.

”Absinthe de Pontarlier” -absintille luonteenomaiset aromit tuovat mieleen koiruohosta sadonkorjuun yhteydessä erittyvät tuoksut. Aromien säilyttämiseksi ”Absinthe de Pontarlier” sisältää vähintään 20 milligrammaa tujonia litraa kohti.

Jos tuotetta vanhennetaan puutynnyrissä useiden kuukausien ajan, väristä tulee hiukan tummempi ja kullankeltainen, aniksen maku hälvenee samalla, kun koiruohon maku voimistuu, ja tuotteen maku pehmenee.

Perinteisesti ”Absinthe de Pontarlier” tarjoillaan liuenneen sokerin kera. Näin saadaan katoamaan hivenen kuiva ja kireä maku, joka saattaa syntyä aniksen tislaamisen yhteydessä.

6.3 Syy-seuraussuhde rajatun maantieteellisen alueen ja tuotteen välillä

”Absinthe de Pontarlier” -absintin aistinvaraiset ominaisuudet johtuvat

— rajatulla alueella viljellystä koiruohosta

— Pontarlier’n alueen tislaamoissa jo yli kahden vuosisadan ajan käytetyistä valmistusmenetelmistä.

6.3.1 Koiruoho

Koiruohon aromi on hienovaraisempi ja voimakkaampi seuduilla, joiden ilmasto ja maaperä ovat vähemmän suotuisia sen kasvulle.

Haut-Doubs on aina ollut kuuluisa aromikasvien viljelystään. Mannermaisen ilmaston ja pinnanmuodostuksen vaikutukset tuntuvat juuri tarpeeksi aromien esiin saamiseksi ja samalla riittävän vähän, jotta kasvi voi kasvaa ihanteellisesti, ja lopputulos on ainutlaatuisen tasapainoinen. Haut-Doubs’ssa kohtaavat hämmästyttävällä tavalla ne kolme tärkeintä tekijää, jotka mahdollistavat erityisesti koiruohon hyvän kasvun ja korkealuokkaisen maun: alueen korkeus, mannermainen ilmasto ja ohut maakerros. Kasvin käyttö alueella on lisäksi niin vanhaa, että kasvin voidaan uskoa kuuluvan alueen alkuperäiseen kasvistoon.

Viljelykäytäntöjen kannalta tärkeä on myös eräs ilmastollinen piirre: sateet vähenevät alueella erikoisesti heinäkuussa, ja silloin on juuri koiruohon korjuuaika, jolloin sään on oltava kuiva.

Rajatulla maantieteellisellä alueella edellä kuvattujen menetelmien mukaisesti viljellyssä ja kuivatussa koiruohossa on runsaasti eteerisiä öljyjä, mikä antaa tislatulle alkoholijuomalle ainutlaatuisen voimakkaan ja tuoreen aromin.

6.3.2 Valmistusprosessi

Tämän erityisen voimakkaan makuisen raaka-aineen käsittelyyn tarvitaan eri menetelmiä:

— Tislaus on välttämätön koiruohon kitkerän maun häivyttämiseksi.

— Tislattavaan seokseen tarvitaan myös anisruohoa pyöristämään koiruohon voimakasta suutuntumaa.

6.3.3 Juomaväkevyyteen laimentaminen ja pullottaminen

”Absinthe de Pontarlier” -absintin aromien tasapaino on sekä monimutkainen että herkkä. Tasapainon saavuttaminen riippuu valmistukseen käytettävien kasvien alkuperäisestä koostumuksesta sekä eri eteeristen öljyjen keskinäisistä suhteista ja erityisesti tujonista, jolle on määritelty tuotteen ominaisuuksien edellyttämä vähimmäispitoisuus. Erilaisten haihtuvien yhdisteiden pitoisuus vaikuttaa osaltaan ”Absinthe de Pontarlier” -absintin aromitasapainoon. Pitoisuus muuttuu erittäin helposti ja riippuu etenkin käytetyistä kasveista sekä perinteisistä tislausmenetelmistä. Se vaihtelee kasvin geneettisten ominaisuuksien, kehitysvaiheen, ravinteiden, ilmaston ja maaperän laadun mukaan. Näiden ainesosien uuttumisessa voi myös tapahtua muutoksia käytettävien tislausmenetelmien mukaan.

Jotta kuluttajille myytävässä tuotteessa on riittävästi yhdisteitä, joiden perusteella tuote vastaa maantieteellisen merkinnän ”Absinthe de Pontarlier” ominaispiirteitä, valmistajat käyttävät tasoitustekijänä myyntiin saatettavan tuotteen tilavuusprosentteina mitattua alkoholipitoisuutta vaihtelemalla veden osuutta laimentamisvaiheessa. Valmistajan on näin ollen ehdottomasti itse huolehdittava tuotteen laimentamisesta, sillä se tehdään juuri ennen pullotusta.

Eteerisissä öljyissä esiintyvät haihtuvat yhdisteet ovat yleensä hyvin alttiita ulkopuolisille ärsykkeille ja osallistuvat herkästi kemiallisiin reaktioihin, eli ne ovat hyvin epävakaita:

Koska hapen liukoisuus eteerisessä öljyssä kasvaa sitä mukaa kuin lämpötila laskee, on vaarana, että eteeriset öljyt hapettuvat alhaisessa lämpötilassa sammioiden tyhjennyksen, pumppauksen ja pullotuksen yhteydessä. Tämän seurauksena syntyy pääasiassa peroksidiradikaaleja ja hydroperoksideja, jotka voivat heikentää eteeristen öljyjen laatua.

Jos tuote altistuu kylmälle ilmalle, siihen voi muodostua pintaan nousevia pieniä hiutaleita. Jos tuote sitten pullotetaan ilman, että absintti ensin lämmitetään uudelleen ja homogenoidaan, hiutaleet suodattuvat ennen pullotusta, mikä vaikuttaa merkittävästi juoman aistinvaraisiin ominaisuuksiin. Sillä ei sitä vastoin ole merkitystä, jos pulloon muodostuu kiteitä kylmälle altistumisen seurauksena, mikäli tuotteen alkuperäiset ominaisuudet palautuvat uudelleenlämmityksen jälkeen ilman, että sen laatu huononee.

Eteeriset öljyt reagoivat myös herkästi tiettyjen muovien ja metallien kanssa, joten niiden käytöstä tuotteen varastoinnin, käsittelyn ja pakkaamisen yhteydessä on luovuttava.

”Absinthe de Pontarlier” -absintissa esiintyvät eteeriset öljyt ovat siis hyvin epävakaita, ja eri reaktiot voivat muuttaa niiden ominaisuuksia merkittävästi ja siten muuttaa tällä maantieteellisellä merkinnällä myytävän tuotteen aistinvaraisia ominaisuuksia. Kyseisten ominaisuuksien säilyttäminen edellyttääkin, että siihen saakka, kunnes tuote on pullotettu, noudatetaan erityisiä varotoimenpiteitä: Ilman vaikutus on minimoitava ja tislattu alkoholijuoma säilytettävä suojassa valolta ja hapelta. Lisäksi on pyrittävä välttämään tuotteen kontaktia sellaisiin muoveihin, jotka eivät sovi sen kanssa yhteen.

Tehostettu valvonta toteutetaan pakattujen tuotteiden analyyttisilla ja aistinvaraisilla tutkimuksilla, ja siinä voidaan havaita mahdollinen eteeristen öljyjen laadun huononeminen, joka vaikuttaa tuotteen aistinvaraisiin tai fysikaalisiin ja kemiallisiin ominaisuuksiin. Tarpeen vaatiessa valvontatoimet voivat johtaa siihen, että virheellisen tuotteen saattaminen markkinoille maantieteellisellä merkinnällä ”Absinthe de Pontarlier” kielletään.

7. Yhteisön säännöksissä ja/tai kansallisissa säännöksissä mahdollisesti asetetut vaatimukset

Maantieteelliseen merkintään ”Absinthe de Pontarlier” liittyvä asetus on annettu 12. heinäkuuta 2013 ja julkaistu Ranskan tasavallan virallisessa lehdessä 19. heinäkuuta 2013.

8. Hakijan nimi ja osoite:

Association de Défense de l’Absinthe de Pontarlier 49, rue des Lavaux 25300 Pontarlier FRANCE Puhelin: +33 381390470 Faksi: +33 381395967 Sähköposti: contact@pontarlier-anis.com

9. Täydennykset (merkinnät)

Tislattuja alkoholijuomia, joille haetaan kyseessä olevan tuote-eritelmän mukaista maantieteellistä merkintää ”Absinthe de Pontarlier”, ei saa asettaa myyntiin taikka myydä ilman, että niiden merkintöihin on sisällytetty edellä mainittu maantieteellinen merkintä.

Merkintöihin sisällytettävien vapaaehtoisten ilmaisujen kirjasinkoko – sekä leveys että korkeus – saa olla enintään kaksi kertaa suurempi kuin maantieteellisen merkinnän ”Absinthe de Pontarlier” kirjasin.

Ilmaisu ”vieillie sous bois” (vanhennettu puutynnyrissä) ja sitä mahdollisesti seuraava vanhentamisaika voidaan sisällyttää tuotteen merkintöihin vain siinä tapauksessa, että kyseiset tislatut alkoholijuomat täyttävät kohdassa 3 (viimeistä edellisessä kappaleessa) määritellyt ehdot.

(1) EUVL L 39, 13.2.2008, s. 16.